b"\n_START_ARTICLE_\nAl-Mamun\n_START_SECTION_\nVladanje in Hi\xc5\xa1a modrosti\n_START_PARAGRAPH_\nObdobje vladanja Al Mamuna je v kulturnem smislu zaznamovano z njegovimi prizadevanji po dostopnih originalnih besedilih gr\xc5\xa1kih filozofov in znanstvenikov. Al Mamun je z ustanovitvijo vseu\xc4\x8dili\xc5\xa1\xc4\x8da\xc2\xa0\xc2\xbbHi\xc5\xa1e modrosti\xc2\xab\xc2\xa0(Bait al-Hikma) v Bagdadu, povzdignil mesto v eno od sredi\xc5\xa1\xc4\x8d arabske u\xc4\x8denosti. V mesto je povabil \xc5\xa1tevilne u\xc4\x8denjake razli\xc4\x8dnih ver, ki so se ukvarjali s prevodi, komentarji anti\xc4\x8dnih besedil, medicino, matematiko, astronomijo, alkimijo in s semantiko verskih besedil. Al Mamun je bil pou\xc4\x8den v znanostih, se vneto zanimal za znanstvene raziskave in resno spodbujal to dejavnost. _NEWLINE_Vseeno je s podporo racionalisti\xc4\x8dni verski stranki Mutazili, katere teologija in interpretiranje Korana sta bila nelo\xc4\x8dljivo povezana z gr\xc5\xa1ko mislijo, predvsem Aristotelovim organonom, ustvaril nepopravljiv razkol med sunitsko teologijo in \xc5\xa1iitsko prero\xc5\xa1tveno filozofijo na eni strani, ter helenisti\xc4\x8dno filozofijo (arb.\xc2\xa0\xc2\xbbfalsifa\xc2\xab) na drugi strani. Stali\xc5\xa1\xc4\x8de Mutazilov, da je Koran ustvarjen, ne pa ve\xc4\x8den, je bil en od razlogov za odpor do prou\xc4\x8devanja teolo\xc5\xa1kih vpra\xc5\xa1anj s pomo\xc4\x8djo razuma (npr. ali je svet ve\xc4\x8den, ali Bog zaznava posameznosti, ali je vstajenje lahko telesno, ipd.).\n_START_SECTION_\nPrispevek astronomiji\n_START_PARAGRAPH_\nMed ostalimi deli, ki jih je iz Bizanca kot plen s \xc5\xa1tevilnih pohodov ali kot kupnino miru, prenesel Al Mamun, je tudi kopija Ptolemajevega Almagesta, \xc4\x8deprav je bil poprej \xc5\xbee znan iz nekega sirskega prevoda.\xc2\xa0\xc2\xbbHi\xc5\xa1a modrosti\xc2\xab\xc2\xa0je imela tudi astronomski observatorij, v katerem je delal v prvi polovici devetega stoletja Ahmad Nahavandi, prvi arabsko govore\xc4\x8di astronom. V tem observatoriju so izmerili tudi naklon ekliptike ter pri tem dobili 23\xc2\xb033'. V priznanje kalifovega prispevka k astronomiji je po njem imenovan krater na Mesecu Almanon."